B4-1049, 1052, 1065, 1075, 1077 και 1085/97

Ψήφισμα σχετικά με το Μπουρούντι

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο Μπουρούντι και την περιοχή των Μεγάλων Λιμνών στην Αφρική,

Α. θορυβημένο από τη συνεχιζόμενη σύγκρουση στο Μπουρούντι και το αποσταθεροποιητικό αποτέλεσμα του εμφύλιου πολέμου για τις γειτονικές χώρες,

Β. θορυβημένο από τη συνεχιζόμενη ροή όπλων στα αντιμαχόμενα μέρη, το στρατό και τις παραστρατιωτικές οργανώσεις του Μπουρούντι, και συγκλονισμένο από τις σκόπιμες επιθέσεις εναντίον αμάχων από ένοπλες ομάδες του Μπουρούντι,

Γ. εκφράζοντας βαθειά ανησυχία σχετικά με την κυβερνητική πολιτική της βίαιης μεταφοράς πληθυσμών πολλών περιοχών σε στρατόπεδα συγκέντρωσης, τα οποία συχνά δεν διαθέτουν πρόσβαση σε κατάλληλες εγκαταστάσεις υγιεινής και ιατρικής μέριμνας και είναι αποκομμένα από την ανθρωπιστική βοήθεια,

Δ. επισημαίνοντας την έκθεση της Οργάνωσης Human Rights Watch σχετικά με την πρόσφατη ροή όπλων προς τα αντιμαχόμενα μέρη του Μπουρούντι, η οποία συνέβαλε σε σοβαρές παραβιάσεις των δικαιωμάτων του Ανθρώπου,

Ε. εκφράζοντας τη λύπη του για τη διαπερατότητα και συνεπώς την αναποτελεσματικότητα του μονομερούς περιφερειακού εμπάργκο όπλων,

ΣΤ. επισημαίνοντας το ρόλο ή την ανάμιξη ορισμένων κρατών μελών στη ροή των όπλων προς την περιοχή και εκφράζοντας τη λύπη του για την απουσία πολιτικής της Ευρωπαϊκής Ένωσης στον εν λόγω τομέα,

Ζ. λαμβάνοντας υπόψη ότι το Συμβούλιο και η Επιτροπή έχουν υπογραμμίσει την ανάγκη μιας περιφερειακής διάσκεψης για την ειρήνη, την ασφάλεια και τη σταθερότητα στην περιοχή των Μεγάλων Λιμνών,

Η. συγκλονισμένο από τον πρόσφατο σφαγιασμό εκατοντάδων αμάχων στη Ρουάντα, από εξτρεμιστικές παραστρατιωτικές ομάδες Χούτου, γεγονός που επιβεβαιώνει το μέγεθος της ανασφάλειας στην περιοχή των Μεγάλων Λιμνών[semigr ]

1. καταδικάζει όλες τις βιαιοπραγίες και τις παραβιάσεις των δικαιωμάτων του ανθρώπου από όλα τα αντιμαχόμενα μέρη εις βάρος του άμαχου πληθυσμού, και καλεί τα αντιμαχόμενα μέρη να διακόψουν αμέσως τις συγκρούσεις και να διαπραγματευθούν μια μακρόπνοη συμφωνία ειρήνης[semigr ]

2. καταδικάζει τη συνεχιζόμενη ροή όπλων προς τα αντιμαχόμενα μέρη στο Μπουρούντι, δεδομένου ότι συνιστά σοβαρή απειλή για την ειρηνική επίλυση της σύγκρουσης και για τη σταθερότητα στην περιοχή των Μεγάλων Λιμνών και θέτει σε κίνδυνο τη ζωή εκατοντάδων χιλιάδων αμάχων[semigr ]

3. υποστηρίζει την επιβολή διεθνούς εμπάργκο όπλων και στις δύο αντιμαχόμενες πλευρές και ζητεί από τα κράτη μέλη να αναλάβουν κατάλληλες ενέργειες[semigr ]

4. υποστηρίζει την επανενεργοποίηση εκ μέρους των Ηνωμένων Εθνών, εξεταστικής επιτροπής για τη ροή όπλων προς την περιοχή των Μεγάλων Λιμνών, η οποία να έχει ως αποστολή, τη διερεύνηση της ροής των όπλων στο Μπουρούντι και σε μπουρουντιανούς πολίτες στα γειτονικά κράτη, και την υποβολή έκθεσης στη Γενική Συνέλευση και το Συμβούλιο Ασφαλείας του ΟΗΕ με συστάσεις σχετικά με τα μέτρα τα οποία θα μπορούσαν να ληφθούν για τη διακοπή της ροής οπλισμού στην ευαίσθητη αυτή περιοχή και ιδιαίτερα στο Μπουρούντι και σε μπουρουντιανούς πολίτες γειτονικών κρατών[semigr ]

5. ζητεί από τις Κυβερνήσεις του Μπουρούντι και των γειτονικών κρατών να επιτρέψουν την ανάπτυξη στρατιωτικών παρατηρητών των Ηνωμένων Εθνών ή του Οργανισμού Αφρικανικής Ενότητας σε αεροδρόμια και άλλους μεταφορικούς κόμβους κοντά και μέσα στο Μπουρούντι, στους οποίους να παράσχουν συνεργασία και συνδρομή[semigr ] ζητεί επίσης από όλα τα εμπλεκόμενα μέρη να δεσμευθούν για τις διαπραγματεύσεις της Αρούσα με στόχο την εξεύρεση ειρηνικής λύσης στη σύγκρουση[semigr ]

6. ζητεί από όλα τα κράτη μέλη να εμποδίσουν την πώληση και την προμήθεια εκ μέρους πολιτών τους ή από την επικράτειά τους ή με τη χρησιμοποίηση πλοίων ή αεροσκαφών τους, όπλων και στρατιωτικού υλικού κάθε τύπου, συμπεριλαμβανομένων οπλισμού και πυρομαχικών, στρατιωτικών οχημάτων και εξοπλισμού, και ανταλλακτικών, στο Μπουρούντι, είτε αυτά προέρχονται από το έδαφός τους είτε όχι[semigr ]

7. ζητεί από το Συμβούλιο να δραστηριοποιηθεί για τη σύγκληση περιφερειακής διάσκεψης για την ειρήνη, την ασφάλεια και τη σταθερότητα υπό την αιγίδα του ΟΗΕ και του ΟΑΕ[semigr ]

8. ζητεί από το Συμβούλιο να θεσπίσει κοινή δράση σύμφωνα με το άρθρο Κ.3 της Συνθήκης ΕΕ για την προώθηση της εθνικής συμφιλίωσης, του κράτους δικαίου, των δικαιωμάτων του ανθρώπου και της δημοκρατίας στα κράτη της περιοχής[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τους Γενικούς Γραμματείς του ΟΗΕ και του ΟΑΕ, τις κυβερνήσεις των χωρών της Κεντρικής Αφρικής και τους συμπροέδρους της Μικτής Συνέλευσης ΑΚΕ-ΕΕ.